21 barn døde etter forgiftet skolelunsj i India
Alle barna som døde og ble syke var under 12 år. Det skriver BBC. Legene som behandlet barna beskriver at matforgiftning var årsaken til dødsfallene. - Vi mistenker at dødsfallene ble forårsaket av innsektsmidler i grønnsakene eller risen, sier en representant for myndighetene, Amarjeet Sinha til BBC. En annen lege sa at forurenset vegetabilsk olje kan ha ført til forgiftningen. Nyhetsbyrået AP melder at årsaken kan ha vært at matvarene ikke ble vasket tilstrekkelig før de ble kokt.Etter at flere barn startet å kaste opp maten, sluttet de ansatte ved skolen å servere måltidet som besto av ris, linser, soya og poteter. Førsteminister i Bihar, Nitish Kumar, kalte inn til krisemøte og beordret et team av rettsmedisinske eksperter til skolen for å granske hva som har skjedd.Barna ved skolen hadde fått gratis mat av Indias Mid-Day Meal Sceme, som er et tiltak for å få flere barn til å møte opp på skolen. Programmet gir gratis mat til over 120 millioner barn over hele landet, men BBC skriver at de ofte sliter med dårlig hygiene. Maten ble kokt på det lokale skolekjøkkenet, ifølge AP. I alt ble 47 elever syke på skolen. 28 av barna ble fraktet til sykehus i den nærliggende byen Chhapra og Patna, som er hovedstad i delstaten. Minst 21 barn er bekreftet døde. Ifølge BBC vil de pårørende til ofrene få en erstatning på 200.000 rupees, tilsvarende 20.000 kroner.
Minst 21 barn i alderen 8-11 år er døde, og flere er syke etter å ha spist et forgiftet skolemåltid i delstaten Bihar i India.